钦定古今图书集成/明伦汇编/闺媛典/第032卷 > 金汝安
## 钦定古今图书集成/明伦汇编/闺媛典/第032卷 > 金汝安

按《宁波府志》：“金汝安，鄞人金良女。少以孝闻。父母多
疾，汝安侍奉惟谨。及笄，里中大家慕其贤，争欲致聘。
汝安曰：‘父母老且病，虽有兄弟，驱驰门户，事柰朝夕
养何？卒不许。自是绝荤茹蔬，衣不绮绣，夜则焚香吁
天，愿减己筭以益父母。父先母一岁没，既服斩衰三
年，又服齐衰三年。逮终丧，年已四十七，遂不嫁。尝有’”
盗其赀者，事觉欲诉于官，汝安止之曰：“盗迫饥寒，忍
罪之乎？”其家乃已。前史官危素传其事，为之赞曰：先
民论楚大夫屈原之忠，过乎忠者也。予观汝安之孝，
过乎孝者也。然其行可以愧丈夫子矣。